b'\n_START_ARTICLE_\nTeismingumas\n_START_PARAGRAPH_\nTeismingumas \xe2\x80\x93 visuma taisykli\xc5\xb3, pagal kurias bylos nagrin\xc4\x97ti priskiriamos tam tikriems (nacionaliniams) teismams. Tai, ar byla priskirtina konkre\xc4\x8dios valstyb\xc4\x97s teismui, lemia jurisdikcija.\n_START_SECTION_\nCivilini\xc5\xb3 byl\xc5\xb3 teismingumas\n_START_PARAGRAPH_\nCivilines bylas Lietuvoje nagrin\xc4\x97ja apylink\xc4\x97s ir apygardos teismai, kaip pirmosios instancijos teismai, LR CPK Kodekso nustatyta tvarka.\n_START_SECTION_\nR\xc5\xab\xc5\xa1inis teismingumas\n_START_PARAGRAPH_\nVisas civilines bylas pirm\xc4\x85ja instancija Lietuvoje nagrin\xc4\x97ja apylink\xc4\x97s teismai, i\xc5\xa1skyrus bylas, nurodytas LR CPK 27, 28 straipsniuose (LR CPK 26 str. 1 d.)._NEWLINE_Jeigu byloje vienas i\xc5\xa1 pareik\xc5\xa1t\xc5\xb3 reikalavim\xc5\xb3 yra susij\xc4\x99s su [[individualus administracinis aktas|individualaus pob\xc5\xabd\xc5\xbeio administraciniu teis\xc4\x97s aktu, kurio teis\xc4\x97tumas gin\xc4\x8dijamas \xc5\xa1ioje byloje, tai bendrosios kompetencijos teismas, nagrin\xc4\x97damas byl\xc4\x85, joje i\xc5\xa1sprend\xc5\xbeia ir tokio akto teis\xc4\x97tumo klausim\xc4\x85.\n_START_SECTION_\nIe\xc5\xa1kinio parei\xc5\xa1kimas pagal atsakovo gyvenam\xc4\x85j\xc4\x85 viet\xc4\x85\n_START_PARAGRAPH_\nIe\xc5\xa1kinys parei\xc5\xa1kiamas teismui pagal atsakovo gyvenam\xc4\x85j\xc4\x85 viet\xc4\x85. Juridiniam asmeniui ie\xc5\xa1kinys parei\xc5\xa1kiamas pagal juridinio asmens buvein\xc4\x99, nurodyt\xc4\x85 juridini\xc5\xb3 asmen\xc5\xb3 registre. Tais atvejais, kai atsakovas yra valstyb\xc4\x97 ar savivaldyb\xc4\x97, ie\xc5\xa1kinys parei\xc5\xa1kiamas pagal valstybei ar savivaldybei atstovaujan\xc4\x8dios institucijos buvein\xc4\x99 (LR CPK 29 str.).\n_START_SECTION_\nTeismingumas pagal ie\xc5\xa1kovo pasirinkim\xc4\x85\n_START_PARAGRAPH_\nIe\xc5\xa1kinys atsakovui, kurio gyvenamoji vieta ne\xc5\xbeinoma, gali b\xc5\xabti parei\xc5\xa1kiamas pagal jo turto buvimo viet\xc4\x85 arba pagal paskutin\xc4\x99 \xc5\xbeinom\xc4\x85 jo gyvenam\xc4\x85j\xc4\x85 viet\xc4\x85._NEWLINE_Ie\xc5\xa1kinys atsakovui, neturin\xc4\x8diam Lietuvos Respublikoje gyvenamosios vietos, gali b\xc5\xabti parei\xc5\xa1kiamas pagal jo turto buvimo viet\xc4\x85 arba pagal paskutin\xc4\x99 \xc5\xbeinom\xc4\x85 jo gyvenam\xc4\x85j\xc4\x85 viet\xc4\x85 Lietuvos Respublikoje._NEWLINE_Ie\xc5\xa1kinys, susij\xc4\x99s su juridinio asmens filialo veikla, gali b\xc5\xabti parei\xc5\xa1kiamas taip pat pagal filialo buvein\xc4\x99._NEWLINE_Ie\xc5\xa1kinys d\xc4\x97l i\xc5\xa1laikymo priteisimo ir d\xc4\x97l t\xc4\x97vyst\xc4\x97s nustatymo gali b\xc5\xabti parei\xc5\xa1kiamas taip pat pagal ie\xc5\xa1kovo gyvenam\xc4\x85j\xc4\x85 viet\xc4\x85._NEWLINE_Ie\xc5\xa1kinys d\xc4\x97l atlyginimo \xc5\xbealos, padarytos su\xc5\xbealojant fizinio asmens sveikat\xc4\x85, taip pat atimant gyvyb\xc4\x99, gali b\xc5\xabti parei\xc5\xa1kiamas pagal ie\xc5\xa1kovo gyvenam\xc4\x85j\xc4\x85 viet\xc4\x85 arba \xc5\xbealos padarymo viet\xc4\x85._NEWLINE_Ie\xc5\xa1kinys d\xc4\x97l \xc5\xbealos, padarytos asmen\xc5\xb3 turtui, gali b\xc5\xabti parei\xc5\xa1kiamas pagal ie\xc5\xa1kovo gyvenam\xc4\x85j\xc4\x85 viet\xc4\x85 (buvein\xc4\x99) arba \xc5\xbealos padarymo viet\xc4\x85._NEWLINE_Ie\xc5\xa1kinys d\xc4\x97l \xc5\xbealos, atsiradusios d\xc4\x97l neteis\xc4\x97to nuteisimo, neteis\xc4\x97to su\xc4\x97mimo kardomosios priemon\xc4\x97s taikymo tvarka, neteis\xc4\x97to sulaikymo, neteis\xc4\x97to procesin\xc4\x97s prievartos priemoni\xc5\xb3 pritaikymo, neteis\xc4\x97tos administracin\xc4\x97s nuobaudos \xe2\x80\x93 are\xc5\xa1to \xe2\x80\x93 paskyrimo, taip pat d\xc4\x97l \xc5\xbealos, atsiradusios d\xc4\x97l neteis\xc4\x97t\xc5\xb3 teis\xc4\x97jo ar teismo veiksm\xc5\xb3 nagrin\xc4\x97jant civilin\xc4\x99 byl\xc4\x85, gali b\xc5\xabti parei\xc5\xa1kiamas pagal ie\xc5\xa1kovo gyvenam\xc4\x85j\xc4\x85 viet\xc4\x85._NEWLINE_Ie\xc5\xa1kinys d\xc4\x97l atlyginimo nuostoli\xc5\xb3, atsiradusi\xc5\xb3 laivams susid\xc5\xabrus, ir d\xc4\x97l atlyginimo i\xc5\xa1ie\xc5\xa1kojimo u\xc5\xbe pagalbos suteikim\xc4\x85 bei gelb\xc4\x97jim\xc4\x85 j\xc5\xabroje, taip pat visais kitais atvejais, kai gin\xc4\x8das kyla d\xc4\x97l ve\xc5\xbeimo j\xc5\xabra teisini\xc5\xb3 santyki\xc5\xb3, gali b\xc5\xabti parei\xc5\xa1kiamas ir pagal atsakovo laivo buvimo viet\xc4\x85 arba laivo \xc4\xafregistravimo uost\xc4\x85._NEWLINE_Ie\xc5\xa1kinys d\xc4\x97l sutar\xc4\x8di\xc5\xb3, kuriose nurodyta \xc4\xafvykdymo vieta, gali b\xc5\xabti parei\xc5\xa1kiamas taip pat pagal sutarties \xc4\xafvykdymo viet\xc4\x85._NEWLINE_Ie\xc5\xa1kinys, susij\xc4\x99s su glob\xc4\x97jo, r\xc5\xabpintojo ar turto administratoriaus pareig\xc5\xb3 \xc4\x97jimu, gali b\xc5\xabti parei\xc5\xa1kiamas taip pat pagal glob\xc4\x97jo, r\xc5\xabpintojo gyvenam\xc4\x85j\xc4\x85 viet\xc4\x85 arba turto administratoriaus gyvenam\xc4\x85j\xc4\x85 ar buvein\xc4\x97s viet\xc4\x85._NEWLINE_Ie\xc5\xa1kinys d\xc4\x97l vartojimo sutar\xc4\x8di\xc5\xb3 taip pat gali b\xc5\xabti parei\xc5\xa1kiamas pagal vartotojo gyvenam\xc4\x85j\xc4\x85 viet\xc4\x85._NEWLINE_Teis\xc4\x97 pasirinkti vien\xc4\x85 i\xc5\xa1 keli\xc5\xb3 teism\xc5\xb3, kuriems byla teisminga, priklauso ie\xc5\xa1kovui.\n_START_SECTION_\nI\xc5\xa1imtinis teismingumas\n_START_PARAGRAPH_\nIe\xc5\xa1kiniai d\xc4\x97l daiktini\xc5\xb3 teisi\xc5\xb3 \xc4\xaf nekilnojam\xc4\x85j\xc4\xaf daikt\xc4\x85, d\xc4\x97l naudojimosi nekilnojamuoju daiktu, i\xc5\xa1skyrus parei\xc5\xa1kimus d\xc4\x97l sutuoktini\xc5\xb3 turto padalijimo santuokos nutraukimo bylose, d\xc4\x97l are\xc5\xa1to nekilnojamajam daiktui panaikinimo teismingi nekilnojamojo daikto ar pagrindin\xc4\x97s jo dalies buvimo vietos teismui (LR CPK 31 str.)._NEWLINE_Palik\xc4\x97jo kreditori\xc5\xb3 ie\xc5\xa1kiniai, pareik\xc5\xa1ti prie\xc5\xa1 \xc4\xafp\xc4\x97diniams priimant palikim\xc4\x85, yra teismingi palikimo ar pagrindin\xc4\x97s jo dalies buvimo vietos teismui._NEWLINE_I\xc5\xa1imtinis teismingumas Lietuvoje gali b\xc5\xabti kei\xc4\x8diamas LR CPK 34 straipsnio 5 dalyje numatytais atvejais ir tvarka.\n_START_SECTION_\nSutartinis teismingumas\n_START_PARAGRAPH_\n\xc5\xa0alys Lietuvoje gali ra\xc5\xa1ytiniu tarpusavio susitarimu pakeisti teritorin\xc4\xaf tos bylos teismingum\xc4\x85. I\xc5\xa1imtinis ir r\xc5\xab\xc5\xa1inis teismingumas \xc5\xa1ali\xc5\xb3 susitarimu negali b\xc5\xabti pakei\xc4\x8diamas (LR CPK 32 str.).\n_START_SECTION_\nKeli\xc5\xb3 tarpusavyje susijusi\xc5\xb3 byl\xc5\xb3 teismingumas\n_START_PARAGRAPH_\nIe\xc5\xa1kinys keliems atsakovams, gyvenantiems ar esantiems ne toje pa\xc4\x8dioje vietoje, parei\xc5\xa1kiamas pagal vieno i\xc5\xa1 atsakov\xc5\xb3 gyvenam\xc4\x85j\xc4\x85 viet\xc4\x85 ar buvein\xc4\x99 ie\xc5\xa1kovo pasirinkimu (LR CPK 33 str. 1 d.)._NEWLINE_Prie\xc5\xa1ie\xc5\xa1kinis, neatsi\xc5\xbevelgiant \xc4\xaf tai, koks jo teismingumas, parei\xc5\xa1kiamas tos vietos teismui, kuriame nagrin\xc4\x97jamas pradinis ie\xc5\xa1kinys. Jeigu ie\xc5\xa1kinio reikalavimo padidinimas, ie\xc5\xa1kinio dalyko pakeitimas, prie\xc5\xa1ie\xc5\xa1kinio padavimas kei\xc4\x8dia r\xc5\xab\xc5\xa1in\xc4\xaf bylos teismingum\xc4\x85, pradin\xc4\xaf ie\xc5\xa1kin\xc4\xaf nagrin\xc4\x97jantis teismas i\xc5\xa1sprend\xc5\xbeia visus su ie\xc5\xa1kinio (prie\xc5\xa1ie\xc5\xa1kinio) pri\xc4\x97mimu susijusius klausimus ir byl\xc4\x85 i\xc5\xa1sprend\xc5\xbeia i\xc5\xa1 esm\xc4\x97s._NEWLINE_Jeigu vienas i\xc5\xa1 ie\xc5\xa1kovo reikalavim\xc5\xb3 turi b\xc5\xabti parei\xc5\xa1kiamas pagal i\xc5\xa1imtinio teismingumo taisykles, tai ie\xc5\xa1kinys paduodamas pagal i\xc5\xa1imtinio teismingumo taisykles._NEWLINE_Jeigu vienas i\xc5\xa1 ie\xc5\xa1kovo reikalavim\xc5\xb3 teismingas apygardos teismui, ie\xc5\xa1kinys d\xc4\x97l vis\xc5\xb3 reikalavim\xc5\xb3 nagrin\xc4\x97jamas apygardos teisme._NEWLINE_Civilinis ie\xc5\xa1kinys i\xc5\xa1 baud\xc5\xbeiamosios bylos, jeigu jis nebuvo pareik\xc5\xa1tas ar nebuvo i\xc5\xa1spr\xc4\x99stas nagrin\xc4\x97jant baud\xc5\xbeiam\xc4\x85j\xc4\x85 byl\xc4\x85, parei\xc5\xa1kiamas nagrin\xc4\x97ti civilinio proceso tvarka pagal LR CPK nustatytas teismingumo taisykles.\n_START_SECTION_\nBylos perdavimas i\xc5\xa1 teismo, kuriam ji teisminga, kitam teismui\n_START_PARAGRAPH_\nSiekiant, kad byla b\xc5\xabt\xc5\xb3 i\xc5\xa1nagrin\xc4\x97ta operatyviau ir ekonomi\xc5\xa1kiau, i\xc5\xa1imtiniais atvejais byla gali b\xc5\xabti perduodama kitam tos pa\xc4\x8dios pakopos teismui (LR CPK 34 str. 2 d. 1 p.)._NEWLINE_Klausim\xc4\x85 d\xc4\x97l bylos perdavimo i\xc5\xa1 vieno apylink\xc4\x97s teismo kitam apylink\xc4\x97s teismui i\xc5\xa1sprend\xc5\xbeia apygardos teismo, kurio teritorijoje yra apylink\xc4\x97s teismai, pirmininkas arba \xc5\xa1io teismo Civilini\xc5\xb3 byl\xc5\xb3 skyriaus pirmininkas. Klausim\xc4\x85 d\xc4\x97l bylos perdavimo i\xc5\xa1 vieno apylink\xc4\x97s teismo kitam apylink\xc4\x97s teismui, esan\xc4\x8diam kito apygardos teismo veiklos teritorijoje, arba i\xc5\xa1 vieno apygardos teismo kitam i\xc5\xa1sprend\xc5\xbeia Lietuvos apeliacinio teismo pirmininkas arba \xc5\xa1io teismo Civilini\xc5\xb3 byl\xc5\xb3 skyriaus pirmininkas._NEWLINE_Jeigu kaip byloje dalyvaujantis asmuo yra teis\xc4\x97jas, teismo valstyb\xc4\x97s tarnautojas ar teismo darbuotojas, o byla teisminga teismui, kuriame jis dirba, arba teisme, kuriam teisminga byla, byloje dalyvaujan\xc4\x8diais asmenimis yra min\xc4\x97t\xc5\xb3 asmen\xc5\xb3 artimieji giminai\xc4\x8diai (i\xc5\xa1skyrus Lietuvos Auk\xc5\xa1\xc4\x8diausi\xc4\x85j\xc4\xaf Teism\xc4\x85, Lietuvos apeliacin\xc4\xaf teism\xc4\x85), sutuoktinis (sugyventinis), auk\xc5\xa1tesniosios pakopos teismo pirmininkas ar Civilini\xc5\xb3 byl\xc5\xb3 skyriaus pirmininkas perduoda toki\xc4\x85 byl\xc4\x85 nagrin\xc4\x97ti kitam tos pa\xc4\x8dios pakopos teismui.\n_START_SECTION_\nGin\xc4\x8d\xc5\xb3 d\xc4\x97l teismingumo sprendimas\n_START_PARAGRAPH_\nKiekvien\xc4\x85 byl\xc4\x85, i\xc5\xa1 vieno teismo perduot\xc4\x85 kitam LR CPK Kodekso 34, 35 straipsniuose nustatyta tvarka, turi bes\xc4\x85lygi\xc5\xa1kai priimti savo \xc5\xbeinion tas teismas, kuriam ji perduota, ir jokie gin\xc4\x8dai d\xc4\x97l to tarp teism\xc5\xb3 neleid\xc5\xbeiami. Jeigu byla auk\xc5\xa1tesn\xc4\x97s pakopos teismui, vadovaujantis LR CPK Kodekso 34 straipsnio 2 dalies 4 punktu, perduodama neteis\xc4\x97tai, tai konstatav\xc4\x99s auk\xc5\xa1tesn\xc4\x97s pakopos teismas nutartimi byl\xc4\x85 gr\xc4\x85\xc5\xbeina nagrin\xc4\x97ti pagal teismingum\xc4\x85. \xc5\xa0i nutartis yra galutin\xc4\x97 ir neskund\xc5\xbeiama._NEWLINE_Bendrosios kompetencijos teismo ir administracinio teismo gin\xc4\x8dus d\xc4\x97l teismingumo ra\xc5\xa1ytinio proceso tvarka i\xc5\xa1sprend\xc5\xbeia speciali teis\xc4\x97j\xc5\xb3 kolegija, \xc4\xaf kuri\xc4\x85 \xc4\xafeina Lietuvos Auk\xc5\xa1\xc4\x8diausiojo Teismo Civilini\xc5\xb3 byl\xc5\xb3 skyriaus pirmininkas ir Lietuvos vyriausiojo administracinio teismo pirmininko pavaduotojas ir po vien\xc4\x85 \xc5\xa1i\xc5\xb3 teism\xc5\xb3 pirminink\xc5\xb3 paskirt\xc4\x85 teis\xc4\x97j\xc4\x85._NEWLINE_Bendrosios kompetencijos teismai motyvuotus pra\xc5\xa1ymus ar nutartis spr\xc4\x99sti teismingumo klausimus paduoda per Lietuvos Auk\xc5\xa1\xc4\x8diausi\xc4\x85j\xc4\xaf Teism\xc4\x85, informuodami apie tai dalyvaujan\xc4\x8dius byloje asmenis. Pra\xc5\xa1ym\xc4\x85 ar nutart\xc4\xaf speciali teis\xc4\x97j\xc5\xb3 kolegija i\xc5\xa1nagrin\xc4\x97ja per 10 dien\xc5\xb3 nuo pra\xc5\xa1ymo ar nutarties gavimo, nekviesdama \xc4\xaf pos\xc4\x97d\xc4\xaf byloje dalyvaujan\xc4\x8di\xc5\xb3 asmen\xc5\xb3. Kolegijos pos\xc4\x97d\xc5\xbeiams pirmininkauja Lietuvos Auk\xc5\xa1\xc4\x8diausiojo Teismo Civilini\xc5\xb3 byl\xc5\xb3 skyriaus pirmininkas. Sprendimas priimamas bendru sutarimu arba kolegijos nari\xc5\xb3 bals\xc5\xb3 dauguma. Jei balsai pasiskirsto po lygiai, lemia pos\xc4\x97d\xc5\xbeio pirmininko balsas. Nutartis d\xc4\x97l bylos teismingumo neskund\xc5\xbeiama. Byla per tris dienas nuo specialios teis\xc4\x97j\xc5\xb3 kolegijos nutarties pri\xc4\x97mimo i\xc5\xa1siun\xc4\x8diama \xc4\xaf atitinkam\xc4\x85 pirmosios instancijos teism\xc4\x85, kuriam ji teisminga, arba \xc4\xaf apeliacin\xc4\x97s instancijos teism\xc4\x85, kuriam nutartis d\xc4\x97l teismingumo yra privaloma._NEWLINE_LR CPK 36 straipsnio 2 ir 3 dalyse nustatyta tvarka gali b\xc5\xabti i\xc5\xa1spr\xc4\x99stas ir teismingumo klausimas bylose, kuriose sujungti keli tarpusavyje susij\xc4\x99 reikalavimai, i\xc5\xa1 kuri\xc5\xb3 vieni nagrin\xc4\x97tini bendrosios kompetencijos teisme, o kiti \xe2\x80\x93 administraciniame teisme (LR CPK 36 straipsnis \xe2\x80\x9eGin\xc4\x8d\xc5\xb3 d\xc4\x97l teismingumo sprendimas\xe2\x80\x9c).'